钦定古今图书集成/明伦汇编/家范典/第046卷 > 春秋四传 > 《王归成风含赗》
## 钦定古今图书集成/明伦汇编/家范典/第046卷 > 春秋四传 > 《王归成风含赗》

《春秋：文公五年》：“春，王正月，王使荣叔归含且赗。”
《公羊传》：“含者何？口实也。其言归含且赗何？兼之。兼之，
非礼也。”

《穀梁传》：“含，一事也；赗，一事也。兼归之，非正也。其曰且
志，兼也。其不言来不周，事之用也。赗以早而含以晚。”
胡传：“珠玉曰含，车马曰赗。归含且赗者，厚礼妾母也。
不称天王者，弗克若天也。《春秋》系王于天，以定其名
号者，所履则天位也，所治则天职也。所敕而惇之者，
则天之所叙也；所叙而庸之者，则天之所秩也；所赏”
所刑者，则天之所命而天之所讨也。夫妇人伦之本，
王法所尤谨者。今成风以妾僭嫡，王不能正，又使大
夫归含赗焉，而成之为夫人，则王法废，人伦乱矣，是
谓弗克若天而悖其道，非小失耳，故特不称“天”以谨
之也。

〈大全〉杜氏曰：“成风，庄公之妾，天子以夫人礼赗之。”刘氏曰：“不知者，乃谓天子、赗人之妾，小过耳，而讥之深；求车杀母弟，大恶也，而讥之略。是不及知《春秋》正人伦之意也。君臣也，父子也，夫妇也，治之三纲也，道莫先焉。桓以臣弑君而王命之，成风以妾僭嫡而王成之，于是三纲废矣，是失人之所以为人也。王之无天，不亦明乎？”